Journalist David Trads, der er tidligere chefredaktør på Information og Nyhedsavisen, vil være folketingskandidat for Socialdemokratiet.

På Facebook skriver han således, at kredsbestyrelsen i Egedal Kommune har indstillet ham til posten som folketingskandidat, og mandag 19. november tager repræsentantskabet stilling.

I en pressemeddelelse uddyber David Trads, at der ifølge ham er "brug for en ny politisk retning".

- Der er virkelig brug for en ny politisk retning i Danmark – en, hvor vi sikrer, at alle mennesker får de bedste muligheder for at få rigtigt gode liv. Den kamp kæmper ingen bedre end Socialdemokratene - og den glæder jeg mig i den grad til at blive en del af, siger David Trads.

Læs også : Christine Antorini stopper i politik

Rokade skaber ledig post

Den nuværende kandidat i Egedalkredsen er Nick Hækkerup, men han skal overtage posten i Hillerødkredsen efter Christine Antorini, der har fået en direktørstilling i Novo Nordisk Fonden.

David Trads ventes at stille op over for modkandidaten Matilde Powers, der er byrådsmedlem i Furesø Kommune.

Davis Trads forsøgte i 2004 at blive folketingskandidat for Socialdemokratiet i Skanderborg, men her tabte han til den senere miljøminister Kirsten Brosbøl.